﻿A FI sau A NU FI CREȘTIN ! 
 De la bun început afirm: Biserica Ortodoxă Română nu are nevoie de 
racolări, așa cum procedează alte confesiuni venite în România ! De 
asemenea, toleranța Bisericii Ortodoxe Române nu poate fi contestată 
de nimeni ! Personal mi se pare chiar prea tolerantă ! 
 
 
Întotdeauna, da, întotdeauna, marile valori ale omenirii, inclusiv ale 
României, au susținut existența Celui care a creat Cerul și Pământul și 
pe slujitorii Lui ! 
 
Excepțiile, așa cum afirmă știința, confirmă regula. 
 
Ordinea desăvârșită în tot ceea ce ne înconjoară pe Terra și în 
Univers are la bază principii, reguli și tehnologii, la care Omul a ajuns 
abia după mii de ani de evoluție ! Doar la câteva. E lung abia până la 
cunoaștere deplină ! 
 
Despre ultima măsură legislativă a Parlamentului României privind 
predarea obiectului Religie în școli comentez succint. 
 
1. O Lege, pe care o aplici în mijlocul anului școlar, arată caracterul 
nemernicilor din ziua de azi ! 
 
2. Nu eu, credincios din moși strămoși, trebuie să fac cerere pentru a 
beneficia copilul meu de cunoștințe religioase, ci acei părinți care nu 
doresc acest lucru, cei care se leapădă de Dumnezeu. 
 
3. De altfel, ca și până acum, Religia e opțională ! Credința o simți, nu 
poate fi băgată pe gât ! De vrei să stai pe cracă, nu te împiedică nimeni ! 
 
Am convingerea că vom trece și peste această încercare, așa cum 
poporul român a trecut peste multe altele. Poate este chiar un test 
necesar ! 
 
Realitatea arată că mesajele Religiei, în ansamblul ei, trebuie adaptate 
la noile ritmuri ale planetei. E tot un punct de vedere personal. E 
necesară o decodare a scrierilor biblice în termeni moderni, în lumina 
confirmărilor științifice, pe care omenirea nu le avea la îndemână în 
vremurile vechi. Știința demonstrează și confirmă tot mai mult 
adevărurile biblice, aducând noi argumente ale veridicității, coerenței și 
sensului programului Homo sapiens. 
 
Nu întâmplător a zis Dumnezeu: "Să facem om după 
chipul și după asemănarea Noastră, ca să stăpânească 
peștii mării, păsările cerului, animalele domestice, 
toate vietățile ce se târăsc pe pământ și tot pământul 
!" (Facerea I/26) 
 
De fapt, se impune o nouă atitudine în relații publice ale slujitorilor 
Bisericii cu membrii comunității. Cei care atacă instituția milenară profită 
tocmai de necunoașterea activității slujitorilor ei. Sunt exploatate, la 
maximum, acele cazuri care creează o imagine negativă. De ordin moral 
și financiar. Ambele pot fi rezolvate. Abaterile de ordin moral - prin 
comunicarea imediată a sancțiunii prevăzute în regulamentele BOR, iar 
cele de ordin financiar - prin reglementarea oficială a costurilor minimale 
a serviciilor asigurate de slujitorii bisericii, inclusiv modalitatea de plată. 
 
Există mii de preoți, care își fac onest misiunea, primită prin har divin, 
în satele și orașele României. În unele, preoții au fost, sunt și vor fi 
singurul sprijin spiritual și moral pentru cei care, nu în puține locuri, se 
zbat în sărăcia asigurată de statul laic. 
 
Există mii de biserici, indiferent de cult, care au importante realizări în 
sprijinirea enoriașilor, de la sfaturi utile ce schimbă destine, la construcția 
de așezăminte pentru persoanele defavorizate, bătrâni și copii, burse de 
studii ... 
 
Deși sunt atât de comune în ziua de azi, mijloacele moderne de 
comunicare, promovare și socializare (site-uri, pagină facebook, mail) nu 
sunt folosite de parohii. Prin ele poate fi prezentată onest întreaga 
activitate a parohiei și a faptelor creștinești ale enoriașilor ei. Pentru că 
Biserca înseamnă, în primul rând, colectivitatea creștină, nu doar preotul 
sau lăcașul de cult. 
 
Omenirea se află pe o pantă descendentă. Nu o spun eu, o afirmă 
deschis cei mai mari specialiști în domeniu. Sunt evenimente, pe care le 
trăim cu o viteză amețitoare iar sensul lor este interpretat în fel și chip, 
încât adevărul este tot mai greu de decelat. Pe aceste falii joacă 
denigratorii. 
 
Cu atât mai mult, este necesară propăvăduirea programului biblic, a 
învățăturilor și a regulilor care au menținut echilibru în dezvoltarea 
planetei atâta amar de ani. Altfel, așa cum a spus sau nu 
Malraux: „Secolul XXI va fi unul religios sau ...”, cum ne tot susură 
apocalipticii ! 
Toate bune ? 
 
Sergiu Găbureac 
 
